Document ID: 32006D0591

KOMISIJAS LĒMUMS
(2006. gada 1. septembris),
ar ko groza Lēmumu 2005/393/EK par aizliegtajām zonām saistībā ar infekciozo katarālo drudzi
(izziņots ar dokumenta numuru K(2006) 3947)
(Dokuments attiecas uz EEZ)
(2006/591/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (1), un jo īpaši tās 10. panta 4. punktu,
ņemot vērā Padomes 2000. gada 20. novembra Direktīvu 2000/75/EK, ar ko paredz īpašus noteikumus infekciozā katarālā drudža kontrolei un apkarošanai (2), un jo īpaši tās 6. panta 1. punkta otro daļu, 8. panta 2. punkta d) apakšpunktu un 3. punktu, 9. panta 1. punkta c) apakšpunktu un 19. panta trešo daļu,
tā kā:
(1)
Direktīvā 2000/75/EK noteikti kontroles noteikumi un pasākumi, lai apkarotu infekciozo katarālo drudzi Kopienā, ieskaitot aizsardzības un uzraudzības zonu izveidi un aizliegumu izvest dzīvniekus no šīm zonām.
(2)
Komisijas 2005. gada 23. maija Lēmumā 2005/393/EK par aizsardzības un uzraudzības zonām saistībā ar infekciozo katarālo drudzi un par nosacījumiem, ko piemēro pārvadājumiem no šīm zonām vai caur tām (3), paredzēts norobežot vispārējās ģeogrāfiskās teritorijas, kurās dalībvalstīm jāizveido aizsardzības un uzraudzības zonas (“aizliegtās zonas”) attiecībā uz infekciozo katarālo drudzi.
(3)
Nīderlande, Beļģija un Vācija attiecīgi 2006. gada 17., 19. un 21. augustā informēja Komisiju par virkni iespējamu saslimšanu ar infekciozo katarālo drudzi aitu un liellopu saimniecībās Nīderlandes, Beļģijas un Vācijas apgabalos, kas atrodas Luksemburgas un Francijas tuvumā, 50 km rādiusā no Kerkrade Nīderlandē, kur bija atklāta pirmā saslimšana.
(4)
Lai nepieļautu slimības izplatīšanos no skartās zonas, Komisija pieņēma 2006. gada 22. augusta Lēmumu 2006/577/EK par dažiem aizsardzības pasākumiem pret infekciozo katarālo drudzi (4), ar ko paredzēja noteikumus to sugu dzīvnieku un to spermas, olšūnu un embriju pārvietošanai no skartajiem apgabaliem, kuras var saslimt ar infekciozo katarālo drudzi.
(5)
Kopienas infekciozā katarālā drudža etalonlaboratorija Pīrbraitā (Apvienotā Karaliste) ir apstiprinājusi infekciozā katarālā drudža gadījumu un to, ka tas ir attiecīgā vīrusa 8. serotips. Par šo serotipu Eiropā nekad nav ziņots.
(6)
Ņemot vērā šo atzinumu, lai iekļautu jaunu aizliegto zonu, tostarp skarto zonu, jāgroza Lēmums 2005/393/EK un jāatceļ Lēmums 2006/577/EK.
(7)
Ņemot vērā saimniecībās īstenoto praksi, attiecīgo kompetento iestāžu uzraudzībā, netraucējot slimības kontrolei, var atļaut veikt īpašu to dzīvnieku pārvietošanu, kuri var saslimt ar minēto slimību.
(8)
Lai nepieļautu turpmāku slimības izplatīšanos, šis lēmums jāpiemēro steidzamības kārtā.
(9)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2005/393/EK groza šādi.
1)
Lēmuma 2. pantu aizstāj ar šādu tekstu.
“2. pants
Aizliegto zonu norobežošana
Aizliegtās zonas norobežo vispārējās ģeogrāfiskajās teritorijās, kas I pielikumā minētas attiecībā uz A, B, C, D, E un F zonām.
Izņēmumus no izvešanas aizlieguma, ko piemēro minētajās aizliegtajās zonās, piešķir vienīgi saskaņā ar 3., 4., 5. un 6. pantu.
Attiecībā uz aizliegto E zonu dzīvu atgremotāju dzīvnieku pārvadājumus starp Spāniju un Portugāli atļauj attiecīgās kompetentās iestādes, pamatojoties uz divpusēju vienošanos.
Attiecībā uz aizliegto F zonu atļauj tādu dzīvu dzīvnieku, to spermas, olšūnu un embriju pārvadājumus zonā, kuri var saslimt ar infekciozo katarālo drudzi.
2.a pants
Atkāpe no pārvadāšanas aizlieguma 20 km zonā
Atkāpjoties no Direktīvas 2000/75/EK 6. panta 1. punkta c) apakšpunkta, šādus dzīvniekus atbrīvo no pārvadāšanas aizlieguma 20 km zonā:
-
tūlītējai nokaušanai paredzētus dzīvniekus, uz kuriem attiecas kompetentās veterinārās iestādes apstiprinājums;
-
dzīvniekus, kuri atrodas ārpus 20 km zonas un kuri paredzēti saimniecībai, kas izvietota 20 km zonā;
-
dzīvniekus, kuri paredzēti saimniecībai, kas atrodas aizliegtajā zonā, un uz kuriem attiecas kompetentās veterinārās iestādes apstiprinājums un tās noteiktie dzīvnieku veselības nosacījumi.”
2)
Lēmuma I pielikumu groza saskaņā ar šā lēmuma pielikumu.
2. pants
Lēmumu 2006/577/EK atceļ.
3. pants
Šo lēmumu piemēro no nākamās dienas pēc tā publicēšanas Eiropas Savienības Oficiālajā Vēstnesī.
4. pants
Šis lēmums ir adresēts dalībvalstīm.
Briselē, 2006. gada 1. septembrī

Labels: 0
3
8
6
18